text: Беларускі рэспубліканскі саюз моладзі не плануе адкрываць філіял у Варшаве, але хто і навошта цікавіўся ў варшаўскіх беларусаў, ці яны гатовыя за 200 рублёў на месяц браць удзел у акцыях дзеля падтрымання афіцыйнага Менску? Камэнтуе намесьнік старшыні БНФ Юрась Лукашэвіч і сябра Партыі БНФ, жыхар Варшавы Алесь Зарэмбюк.
  Барысаўскі райвыканкам, паведамляе прэс-служба Моладзі БНФ, ужо даслаў адказ на зварот грамадзян з нагоды будаўніцтва скейт-парку ў горадзе. У ім адзначаецца, што „прапанова будзе разгледжаная пры распрацоўцы праектнай дакументацыі па аб’екце „Набярэжная ў пойме ракі Беразіна ў горадзе Барысаў”.
  Моладзь БНФ лічыць такі адказ „даволі неадназначным”, а таму будзе працягваць дамагацца будаўніцтва скейт-парку ў Барысаве, у прыватнасці праз стварэнне ініцыятыўнай групы па зборы подпісаў у падтрымку сваёй ініцыятывы.
  „Мы звяртаемся з заклікам да ўсіх зацікаўленых грамадзян Барысава для запісу ў ініцыятыўную групу, якая гатовая дамагацца будаўніцтва скейт-парку. Усе, хто хоча дапамагчы, могуць звяртацца на электронную пошту „Моладзі БНФ” moladzbelarus@gmail.com з пазнакай „скейт-парк у Барысаве”, — гаворыцца ў паведамленні прэс-службы Моладзі БНФ.
  Пэтыцыя ў падтрымку будаўніцтва скейт-парку ў Барысаве была створаная ў чэрвені гэтага года, пад ёй было сабрана каля 350 подпісаў.